Barnebrud hos Levakovic-familien føler sig misbrugt af TV2.

Teenageren Claudia Jansen blev mod sin vilje tvunget til at medvirke i TV2s program ’Sigøjner­bossen og hans berygtede familie’. Tv-stationen afviste at klippe hende ud, da programmet blev genudsendt.

Gimi Levakovic blev landskendt, da TV2 i januar 2015 viste programmet ’Sigøjnerbossen og hans berygtede familie’. I to udsendelser viste den muskuløse roma sit liv og sin familie frem for hele Danmark. En af de medvirkende var norske Claudia Jansen, der var 16 år, da programmet blev optaget.

LÆS MED I PLUS: Claudia blev gift med forbrydersønnen som 15-årig: Barnebrud hos Levakovic

Da TV2 filmede roma-familien, opholdt hun sig hos Gimi Levakovic som barnebrud mod sin families vilje. Hun blev som bare 15-årig hentet til Danmark som hustru til Santino Levakovic, Gimis søn. Hendes tv-optræden skete under massivt pres fra sigøjnerbossen, og det burde TV2 havde vidst, mener hun.

»Jeg føler mig misbrugt af TV2,« siger hun.

BT møder hende på et hemmeligt sted, da hun i dag må leve i skjul.

I tv-serien laver hun mad, rydder op og passer børn. Hun stiller også op til interview om sin rolle i hjemmet:

»Sådan er vores tradition. Vi skal være husmor. Være hjemme og lave mad og passe vores børn. Og rydde op.

Intervieweren spørger:

Så det er den fremtid, du gerne vil have: At være husmor?

»Jeg elsker den husmor-hverdag. Det elsker jeg. Det er mit liv,« svarer Claudia Jansen.

Bruderov på 15-årig

Som BT kunne fortælle i går blev Claudia Jansen i en alder af 15 år udsat for såkaldt ’bruderov’ og hentet til Danmark mod hendes families vilje.

I Danmark boede hun hos ’sigøjnerbossen’ Gimi Levakovic og fik to børn med hans søn Santino Levakovic. Hos sigøjnerbossen blev hun ifølge eget udsagn behandlet som en husslave, og hun har efterfølgende meldt Santino Levakovic til politiet for vold.

Sigøjnerbossen Gimi Levakovic Vis mere Sigøjnerbossen Gimi Levakovic

Hun forsøgte flere gange at flygte hjem til sin familie i Norge, men måtte opgive, fordi hun ikke kunne forlade sin to måneder gamle datter. Først efter to år hos Levakovic-klanen lykkedes det i april 2014 at undslippe familiens greb.

Ville ikke være med

Tv-holdet fulgte familien med et kamera i et år, og ifølge Claudia Jansen var det sigøjnerbossen, der styrede slagets gang.

Andre læser også 38-årig kondiløber brutalt voldtaget og forsøgt dræbt: To afgørende spor ledte til den sigtede

Marlene stoppede efter 35 år som prostitueret: Nu kan jeg smage mad uden bismag af latex

Klummeskribent i massiv shitstorm efter Mads Holgers død: 'Det er deciederet uanstændigt'

»Jeg sagde til Gimi, at jeg ville ikke være med i den film, og jeg syntes, det var flovt at være på tv. Men så begyndte han at presse mig og sige, at jeg skulle. Gimi sagde til mig, at jeg skulle sige, at jeg ville være husmor og gå derhjemme og lave mad og passe børn og sådan noget. Han bestemte: ’Claudia nu skal du sminke dig, tage fint tøj på, og så skal du sætte dig på stolen og tale med journalisten, og de skal lave et interview’,« fortæller Claudia Jansen.

Santino Levakovic. Vis mere Santino Levakovic.

Hun mener, at TV2 var klar over, at hun ikke havde lyst til at blive interviewet, men hun kunne ikke sige det direkte til dem foran Gimi Levakovic.

»Jeg kunne ikke lide det, og journalisten vidste godt, at jeg ikke ville være på tv. De spurgte, om jeg gerne ville være med, men så kiggede Gimi på mig, og så sagde jeg ja. Jeg kunne ikke sige nej. De vidste godt, at jeg ikke ville, og jeg har også talt med dem om Gimi, og hvad han er for et menneske, og at han bestemmer for meget,« siger Claudia Jansen.

Genkendt på gaden

Da programmet blev sendt i januar 2015, var Claudia Jansen flygtet hjem til Norge. Hun lider af posttraumatisk stress og går regelmæssigt til psykolog.

Til BT siger hun, at tv-udsendelsen rippede op i hendes traumer:

»Jeg ville bare gemme mig og aldrig vise mig igen for nogen. Da jeg var i Danmark, var der nogle piger, der kiggede på mig, fordi jeg var hende fra TV2, så jeg ville bare gemme mig. De kan tænke alt muligt om mig,« siger hun til BT.

Via sin advokat Randi Spydevold har hun bedt TV2 om ikke at genudsende programmerne. Det afviste TV2, som også har afvist at redigere Claudia Jansen ud af programmet.

BT ville gerne have talt med TV2 om den kritik, Claudia Jansen rejser. Hun følte sig presset til at deltage i TV2-programmet ’Sigøjnerbossen og hans berygtede familie’. TV2 har afvist et interview. I stedet har redaktionschef for TV2 Dokumentar Troels Jørgensen bedt om at svare på spørgsmål via mail. Det har BT accepteret for at få et svar.

»Claudia Jansen oplyser til BT, at hun ikke medvirkede frivilligt i TV2-dokumentaren ’Sigøjnerbossen og hans berygtede familie’. Hun siger, at hun føler sig misbrugt af TV2. Hvad er TV2s kommentar til det?«

»Jeg er frygtelig ked af at høre de ting, som Claudia fortæller. Da vi lavede optagelserne med Claudia i 2013-2014 har hun dog på intet tidspunkt gjort TV2 opmærksom på, at hun var i huset under tvang, og at hun var tvunget til medvirken i programmet. Der var heller ingenting, der indikerede dette, når TV2 var i huset.«

»Hvordan fik TV2 tilladelsen fra Claudia til hendes medvirken i programmet?«

»Processen med at få adgang til kilderne i familien stod på gennem flere måneder. Og vi spurgte løbende, om personerne havde lyst til at medvirke. Herunder også Claudia, som siger ja til, at vi gerne må interviewe hende. Vi laver to interview med hende. Nummer to er et opfølgende interview, som vi laver for at få svar på nogle ting, som vi ikke har taget i det første interview. Claudia virkede moden og velovervejet i sin beslutning om at lade sig interviewe.«

»Claudia Jansen føler, at Gimi Levakovic pressede hende til at medvirke. Hvad var TV2s oplevelse af Gimi Levakovics rolle i at få Claudia til at medvirke?«

»Det var ikke TV2s oplevelse, at Claudia blev presset til at medvirke. Hun sagde ja til et interview, da journalisten spurgte hende.«

»Da programmet skal genudsendes, bliver TV2 kontaktet af Claudia Jansens advokat Randi Spydevold, der beder om at få Claudia klippet ud. Det afviser TV2. Hvorfor?«

»Det er TV2, der kontakter Randi Spydevold i forbindelse med genudsendelsen, fordi vi gerne vil lave en artikel om, hvordan det går familiemedlemmerne i dag. Vi modtager derefter advokatens brev, som vi naturligvis tager alvorligt, og vi beder vores juridiske afdeling vurdere det. En genudsendelse er meget anderledes end en tv-premiere. Det fremgår tydeligt, at det er en genudsendelse, og på den måde ved seerne, at udsendelsen vedrører gamle forhold. Vi kan af den grund heller ikke klippe ting ud, der har forandret sig siden da. Vi klipper derfor heller ikke kilder ud af genudsendelser, der af den ene eller anden grund har fortrudt deres medvirken i det oprindelige program.«